Specialioji ataskaita Nr. 4/2013 „ES bendradarbiavimas su Egiptu valdymo srityje“





SANTRUMPOS BVP : Bendrasis vidaus produktas CAO : Centrinė audito organizacija EDF : Europos demokratijos fondas EDŽTRP : Europos demokratijos ir žmogaus teisių rėmimo priemonė EIVT : Europos išorės veiksmų tarnyba EKP : Europos kaimynystės politika EKPP : Europos kaimynystės ir partnerystės priemonė MEDA : Priemonės, kuriomis remiama ekonominė ir socialinė reforma ES nepriklausančiose Viduržemio jūros regiono šalyse MTEF : Vidutinės trukmės išlaidų sistema NMT : Nacionalinė moterų taryba NOP : Nacionalinė orientacinė programa NVMT : Nacionalinė vaikystės ir motinystės taryba NVO : Nevyriausybinė organizacija NŽTT : Nacionalinė žmogaus teisių taryba PEFA : Viešosios išlaidos ir finansinė atskaitomybė PETS : Viešųjų išlaidų stebėjimo tyrimas PVO : Pilietinės visuomenės organizacijos PVP : Pilietinės visuomenės priemonė SCAF : Egipto ginkluotųjų pajėgų aukščiausioji taryba SIGMA : Parama valdymui ir vadovavimui SPB : Sektorinė parama biudžetui ŠSD : Šalies strateginis dokumentas TSA : Bendra iždo sąskaita TVF : Tarptautinis valiutos fondas VBP–NS : Vystomojo bendradarbiavimo priemonė – Nevalstybiniai subjektai VFV : Viešųjų finansų valdymas SANTRAUKA I. Egiptas yra didžiausia Arabų pasaulio valstybė ir nuo seno atlieka vadovaujamą vaidmenį Šiaurės Afrikoje ir Artimuosiuose Rytuose. Jis taip pat buvo svarbus Arabų pavasario dalyvis, kai 2011 m. pradžioje įvyko sukilimas prieš H. Mubarako režimą. II. Tiek prieš šį sukilimą, tiek po jo Egiptas buvo vienas pagrindinių Europos kaimynystės ir partnerystės priemonės (EKPP), kuria ES remiasi vykdydama savo Europos kaimynystės politiką, pagalbos naudos gavėjų. III. 2007–2013 m. laikotarpiu Egiptas gavo apie 1 milijardą eurų asignavimų. Apie 60 % šių lėšų skiriamos teikiant sektorinę paramą biudžetui (SPB) Egipto vyriausybei, o likusi dalis – remiant su Egipto institucijomis suderintus projektus. ES taip pat gali tiesiogiai skirti daug mažesnes sumas pilietinės visuomenės organizacijoms (PVO), visų pirma taikant Europos demokratijos ir žmogaus teisių rėmimo priemonę (EDŽTRP). IV. Audito metu buvo siekiama atsakyti į klausimą, ar Europos Komisija ir Europos išorės veiksmų tarnyba (EIVT) veiksmingai valdė ES paramą, skirtą pagerinti valdymą Egipte prieš 2011 m. sukilimą ir po jo. V. Auditas apėmė laikotarpį iki 2012 m. rugsėjo mėn. Audito metu daugiausia dėmesio buvo skirta dviem pagrindinėms valdymo sritims: žmogaus teisėms ir demokratijai bei viešųjų finansų valdymui ir kovai su korupcija. Audito metu buvo tikrinami 25 projektai ir trys pagrindinės SPB programos. Jo metu taip pat buvo išnagrinėta, kaip ES valdė platesnę EKP bendradarbiavimo su Egiptu sistemą siekiant daryti pažangą šiose srityse. VI. Audito metu nustatyta, kad apskritai Komisija ir EIVT valdydamos ES paramą negalėjo veiksmingai pagerinti valdymo Egipte. Iš dalies taip atsitiko dėl sudėtingų sąlygų, su kuriomis jos susidūrė Egipte, bet taip pat ir dėl EIVT ir Komisijos taikyto bendradarbiavimo su Egiptu valdymo būdo. VII. Prieš sukilimą Komisijai pavyko į EKP ES-Egipto reformų veiksmų planą įtraukti daug su žmogaus teisėmis ir demokratija susijusių klausimų ir ji taip pat šią sritį patvirtino viena iš EKPP pagalbos prioritetinių sričių. Tačiau ji negalėjo pasiekti pažangos nei plėtodama savo EKP dialogą, nei remdamasi pagrindiniu EKPP projektu, kurį ji finansavo šioje srityje. Nepaisant šių sunkumų, Komisija toliau teikė reikšmingą finansinę pagalbą Egipto vyriausybei, visų pirma pasitelkdama paramą biudžetui. VIII. Prieš sukilimą projektai, kuriais buvo tiesiogiai finansuojamos PVO, dažniausiai buvo palyginti labiau sėkmingi, bet jiems buvo skirtas labai ribotas finansavimas. Nepaisant didelio finansavimo biudžetinei paramai, ši priemonė nebuvo veiksminga skatinant VFV ir buvo padaryta tik nedidelė pažanga. Komisija finansavo labai aktualų kovos su korupcija projektą, bet projektas taip pat buvo vėlai pradėtas ir nebuvo atidžiai stebimas. IX. Po sukilimo įvykusi EKP peržiūra žymi reikšmingas naujai įsteigtos EIVT ir Komisijos pastangas gerinti ES paramos veiksmingumą. Tačiau remiantis šia peržiūra dar nebuvo įgyvendinta reikšmingų ES paramos Egiptui pakeitimų. Nors išskirtinis peržiūros dėmesys "tvirtai demokratijai" yra labai aktuali Egiptui sritis, atliekant peržiūrą ir rengiant tolesnę naują pagalbą nebuvo skirta pakankamai dėmesio Egipte labai svarbiems moterų ir mažumų teisių klausimams. Naujų mechanizmų, skirtų remti pilietinę visuomenę, pridėtinė vertė dar turi būti įrodyta, o papildomas PVO finansavimas Egipte buvo nežymus. X. Susijusios ES paramos biudžetui peržiūros metu nustatyta svarbių būdų, kaip sustiprinti Komisijos valdymą, bet šie pakeitimai bus veiksmingi tik tuomet, jei Komisija griežčiau taikys savo sąlygiškumo nuostatas. XI. Ataskaitoje nustatytos rekomendacijos dėl to, kaip sustiprinti paramą žmogaus teisėms ir demokratijai bei viešojo sektoriaus lėšų valdymui ir kovai su korupcija, ir dėl būtinybės peržiūrėti paramos biudžetui taikymą Egipte. ĮVADAS 1. Šioje audito ataskaitoje nagrinėjamos Europos išorės veiksmų tarnybos (EIVT) ir Europos Komisijos pastangos skatinti gerą valdymą Egipte prieš 2011 m. įvykius ir po jų. PASTAROJO METO ĮVYKIAI EGIPTE 2. Egiptas, kuriame gyvena 84 milijonai gyventojų, yra didžiausia Arabų pasaulio valstybė ir nuo seno atlieka vadovaujamą vaidmenį Šiaurės Afrikoje ir Artimuosiuose Rytuose. Jis taip pat turi vieną didžiausių pasaulyje musulmonų populiaciją, tačiau jame gyvena reikšminga krikščionių mažuma. Jo ryšiai su kaimynystėje esančiu Izraeliu yra be galo svarbūs, kad būtų išlaikyta taika regione ir už jo ribų. 3. 1952 m. nuvertus monarchiją, iki 2011 m. Egiptą valdė trys autokratiniai prezidentai, kurių kiekvienas turėjo karinį laipsnį: pulkininkas G.A.Naseras iki jo mirties 1970 m., pulkininkas A.Sadatas iki radikalių musulmonų įvykdyto jo nužudymo 1981 m. ir nuo 1981 iki 2011 m. A.Sadato viceprezidentas Hosnis Mubarakas, kuris taip pat buvo oro pajėgų vadas. 4. Per savo trisdešimties metų valdymo laikotarpį H.Mubarakas išlaikė nepaprastosios padėties įstatymus, kurie buvo nustatyti iš karto po A.Sadato nužudymo. Iki 2005 m. jis buvo vienintelis kandidatas, kuris kėlė savo kandidatūrą į prezidentus, ir todėl paeiliui laimėjo penkerius rinkimus surinkdamas didžiąją daugumą balsų. Jo Nacionalinė demokratų partija taip pat dominavo parlamente. Galiausiai jis pasidavė spaudimui leisti surengti konkurencinius prezidento rinkimus 2005 m., bet nustatė tokias ribojančias sąlygas, kad perspektyviam oponentui buvo sudėtinga su juo konkuruoti. 5. Kita vertus, ypač nuo 2005 m., H.Mubarakas įvykdė keletą liberalių ekonominių reformų, kurias dauguma atvejų palankiai įvertintino tarptautinė bendruomenė. Tačiau šios reformos ne sumažino, bet pagilino nelygybę, o pagrindinius ekonominius interesus kontroliavo karinės ir su jo šeima susijusios grupuotės. 6. 2011 m. sausio 25 d. prasidėjo gyventojų sukilimas, kurio metu demonstrantai protestavo prieš nepaprastosios padėties įstatymus, taip pat prieš policijos smurtą ir kankinimus, laisvų rinkimų nebuvimą ir ribojamą žodžio laisvę. Protestai taip pat buvo nukreipti prieš paplitusią korupciją ir didelį nedarbo lygį, prie kurių prisidėjo didėjančios maisto kainos. Šie visiškai netikėti įvykiai sąlygojo H.Mubarako atsistatydinimą 2011 m. vasario 11 d. 7. Nuo 2011 m. vasario mėn. iki 2012 m. birželio mėn. Egiptą faktiškai valdė Ginkluotųjų pajėgų aukščiausioji taryba (SCAF). SCAF daugeliu aspektų toliau taikė autoritarinę ankstesnių vyriausybių politiką, įskaitant 2011 m. rudenį prasidėjusį didelio masto susidorojimą su užsienio NVO. Nepaisant to, keletą kartų atidėjus rinkimus, 2012 m. gegužės ir birželio mėn. įvykusius prezidento rinkimus nedideliu balsų skirtumu laimėjo Musulmonų brolijos kandidatas Mohamedas Morsi. 8. Ši Musulmonų brolijos pergalė buvo dėsninga, atsižvelgiant į gerus jos rezultatus 2011 m. pabaigoje įvykusiuose parlamento rinkimuose, kuriuose jos kandidatai laimėjo 235 vietas parlamente iš 498. Tuo pat metu konservatyvesnis salafistų vadovaujamas Islamo blokas laimėjo 123 vietas. Pasaulietinės, liberalios grupės, nepaisant jų svarbaus vaidmens sukilime, gavo tik apie 20 % vietų. Tačiau 2012 m. birželio mėn. aukščiausiasis teismas paskelbė, kad rinkimų metu buvo nekonstitucinių aspektų, todėl dabar planuojama rengti naujus rinkimus 2013 m. 9. 2012 m. gruodžio mėn. egiptiečiai balsavo už naują konstituciją. Tačiau platūs Egipto visuomenės sluoksniai išreiškė didelį susirūpinimą dėl jų manymu vykstančio poslinkio į šariato teisę, žodžio laisvės bei moterų ir mažumų teisių apribojimų ir toliau skiriamo privilegijuoto vaidmens karinėms grupuotėms. ES BENDRADARBIAVIMO SISTEMA 10. Egipto asociacijos susitarime su ES, kuris įsigaliojo 2004 m., nustatyta jo bendradarbiavimo su ES teisinė bazė ir institucinė sąranga. Numatyta, kad mažiausiai vieną kartą per metus ministrų lygmeniu vyks asociacijos tarybos posėdžiai, kurių metu bus aptariami svarbūs su susitarimu susiję klausimai arba kiti dvišaliai arba tarptautiniai klausimai. Asociacijos komitetas, kuriam padeda pakomitečiai, skirtas palaikyti dialogą vyresniųjų pareigūnų lygmeniu, siekiant užtikrinti susitarimo įgyvendinimą. 11. Svarbus asociacijos susitarimo ypatumas yra jame skiriamas išskirtinis dėmesys demokratijos principų ir pagrindinių žmogaus teisių laikymuisi (2 straipsnis). Tai atspindi ilgalaikį ES įsipareigojimą savo tarptautiniuose santykiuose skatinti žmogaus teises ir demokratiją ir tai taip pat yra įtvirtinta Europos Sąjungos sutarties 21 straipsnyje [1]. 12. Egiptas yra didžiausia šalis pagal gyventojų skaičių, kuriai taikoma Europos kaimynystės politika (EKP) [2]. EKP buvo pradėta vykdyti 2004 m. tam, kad būtų išvengta naujos skiriamosios ribos tarp išsiplėtusios ES ir jos pietinių ir rytinių kaimynų, stiprinant ES ir jos kaimyninių valstybių klestėjimą, stabilumą ir saugumą. 13. Pagrindinė EKP priemonė yra ES ir kiekvienos EKP šalies partnerės dvišaliai veiksmų planai. Juose nustatoma keletas trumpo ir vidutinio laikotarpio politinių ir ekonominių reformų prioritetų, dėl kurių susitaria abi šalys. 2007 m. kovo mėn. ES ir Egipto taryba priėmė ES ir Egipto veiksmų planą, kuris apima šešias sritis [3]. Jis turėjo baigti galioti 2012 m. kovo mėn., bet jo laikotarpis buvo pratęstas iki tada, kai kartu su naujomis Egipto institucijomis bus parengtas naujas veiksmų planas. Europos Komisija kasmet skelbia EKP pažangos ataskaitas apie veiksmų planuose numatytų planuojamų reformų įgyvendinimą. 14. Iki pat 2010 m. pabaigos Europos Komisija buvo atsakinga už EKP metodo parengimą ir po to už pagalbos programų parengimą ir pagalbos įgyvendinimą bei už bendrą EKP bendradarbiavimo sistemą. Po to, kai 2010 m. gruodžio mėn. buvo įsteigta Europos išorės veiksmų tarnyba (EIVT), EIVT tapo atsakinga už politikos plėtojimą ir bendrą bendradarbiavimo sistemą, o atsakomybe už pagalbos programų nustatymą dalijosi EIVT ir Komisija. Komisija išlieka atsakinga už pagalbos įgyvendinimą. ES FINANSINĖ PAGALBA 15. Europos kaimynystės ir partnerystės priemonė (EKPP) [4] buvo įsteigta 2007 m., siekiant teikti finansinę pagalbą, skirtą padėti šalims partnerėms įgyvendinti veiksmų planą. EKPP pakeitė ankstesnę ES finansinės pagalbos programą MEDA, kuri apėmė tik pietines ir rytines Viduržemio jūros regiono valstybes [5]. EKPP pagalba teikiama su sąlyga, kad yra laikomasi demokratijos ir žmogaus teisių (28 straipsnis). Egiptas yra vienas iš pagrindinių EKPP naudos gavėjų, kuris gauna apytiksliai 1 milijardą eurų asignavimų remiantis 2007–2013 m. ES ir Egipto šalies strateginiu dokumentu (ŠSD). ŠSD nustatytos trys EKPP pagalbos prioritetinės sritys (išsamus asignavimų paskirstymas pateiktas I priede): a) parama reformoms demokratijos, žmogaus teisių ir teisingumo srityse (90 milijonų eurų); b) ekonomikos konkurencingumo ir produktyvumo plėtojimas (409 milijonai eurų); c) vystymosi tvarumo užtikrinimas (508 milijonai eurų). 16. Apie 40 % EKPP pagalbos Egiptui yra skiriama finansuoti projektams, o maždaug 60 % EKPP pagalbos Egiptui buvo įgyvendinama teikiant sektorinę paramą biudžetui. Ji teikiama tiesiogiai skiriant ES lėšas Egipto nacionaliniam biudžetui su sąlyga, kad Egiptas atitinka sektorinės ir viešųjų finansų valdymo (VFV) reformos sąlygas [6]. Pastaraisiais metais Komisija savo pagalbos programose didelį dėmesį skiria VFV gerinimui – tam, kaip vyriausybės naudos gavėjos planuoja, įgyvendina ir kontroliuoja savo biudžetus – siekiant padėti gerinti jų nacionalinių lėšų ir ES lėšų naudojimo ekonomiškumą, efektyvumą ir rezultatyvumą bei skaidrumą. Biudžetinė parama yra pagrindinė priemonė, kurią Komisija šiam tikslui taikė Egipte. 17. ES pagalba Egipte yra daugiausia finansuojama taikant EKPP, bet daug mažesnio dydžio parama valdymo srityje taip pat buvo teikiama taikant Europos demokratijos ir žmogaus teisių rėmimo priemonę (EDŽTRP), pagal Vystomojo bendradarbiavimo priemonę (VBP) finansuojamas temines programas, stabilumo priemonę ir ne taip seniai pradėtą taikyti pilietinės visuomenės priemonę. Pagrindinė šios paramos ypatybė yra tai, kad Komisija gali ją teikti skirdama dotacijas tiesiogiai pilietinės visuomenės organizacijoms (PVO) ir kitiems nevalstybiniams subjektams neturi sudaryti finansinių susitarimų su nacionalinėmis institucijomis. AUDITO APIMTIS IR METODAS 18. Audito metu buvo nagrinėjamas pagrindinis klausimas: "Ar Europos Komisija ir Europos išorės veiksmų tarnyba (EIVT) veiksmingai valdė Europos Sąjungos paramą, skirtą pagerinti valdymą prieš 2011 m. sukilimą ir po jo?" 19. Auditas apėmė laikotarpį nuo EKPP taikymo pradžios 2007 m. iki 2012 m. rugsėjo mėn [7]. 20. Audito metu daugiausia dėmesio buvo skirta dviem pagrindinėms valdymo sritims: demokratijai ir žmogaus teisėms bei viešųjų finansų valdymui (VFV) ir kovai su korupcija: a) demokratijos ir žmogaus teisių srityje audito metu buvo tikrinama: i) didžiausia pagal EKPP finansuota žmogaus teisių programa (17 milijonų eurų); ii) metinis finansavimas pagal EDŽTRP ir susijusi VBP teminė programa, skirta nevalstybiniams subjektams, įskaitant 15 projektų imtį, kurių vertė sudarė 2,95 milijono eurų; iii) pagal stabilumo priemonę finansuojami du projektai, kurių vertė iš viso sudarė 2,86 milijono eurų. b) VFV ir kovos su korupcija srityje: i) trys didžiausios sektorinės paramos biudžetui programos (bendra vertė 304 milijonai eurų) [8]; ii) pagrindinis pagal EKPP finansuojamas kovos su korupcija projektas (2,5 milijono eurų). Išsamesnė informacija apie visas audituotas intervencijas pateikta II priede. 21. Kiekvienoje šių valdymo sričių audito metu taip pat buvo įvertintas ES-Egipto veiksmų planas, ES ir Egipto dialogas dėl veiksmų plano įgyvendinimo ir Komisijos pažangos ataskaitos. 22. Vertinimui reikiamus įrodymus Audito Rūmai surinko atlikdami dokumentų peržiūrą, interviu su EIVT, Komisija, Egipto institucijomis ir PVO bei kitais paramos teikėjais. Auditas apėmė dviejų savaičių vizitą į Egiptą 2012 m. birželio mėn. Demokratijos ir žmogaus teisių srityje konsultacijas audito grupei teikė tarptautinis ekspertas. PASTABOS PRIEŠ SUKILIMĄ PASIEKTA MAŽAI REZULTATŲ NEVEIKSMINGA ŽMOGAUS TEISIŲ APSAUGA PRIEŠ SUKILIMĄ 23. Kaip ir visų kitų EKP šalių atveju, prieš derybas dėl veiksmų plano su Egipto institucijomis Europos Komisija 2005 m. paskelbė "Šalies ataskaitą" [9], kurioje aprašė savo Egipto padėties vertinimą. Ataskaitoje buvo pateikta kritinių pastabų dėl politinės padėties ir atkreiptas dėmesys į nepaprastosios padėties įstatymo neigiamą poveikį žmogaus teisėms ir demokratijai. 24. Po derybų su Egipto institucijomis Komisija galėjo į 19 aukšto prioriteto sričių veiksmų planą įtraukti tris aukšto prioriteto sritis, susijusias su žmogaus teisėmis ir demokratija [10]. Tačiau detalesniu lygmeniu į veiksmų planą buvo įtrauktos net 39 su žmogaus teisėmis ir demokratija susijusios prioritetinės sritys. Tai buvo pernelyg ambicinga darbotvarkė, kuri nebuvo pagrįsta pakankamai aiškiai Komisijos suformuluotais prioritetais. 25. Numatyti veiksmai apėmė tokias opias temas kaip bendradarbiavimas rinkimų srityje, susirinkimų ir asociacijų teisė bei sulaikytųjų teisės. Nepaisant to, nemažai šalies ataskaitoje iškeltų klausimų nebuvo tiesiogiai nagrinėjami, visų pirma tolesnis nepaprastosios padėties įstatymo taikymas, karinių ir valstybės saugumo teismų vaidmuo ir paplitęs kankinimų taikymas. Be to, kai kurie veiksmai buvo gana netiksliai apibrėžti ir nebuvo aiškių lyginamųjų standartų, pagal kuriuos būtų galima įvertinti pažangą. PAGRINDINIS ŽMOGAUS TEISIŲ PROJEKTAS IŠ ESMĖS NEPAVYKĘS 26. 2007–2013 m. ŠSD atvejis buvo pirmasis, kai žmogaus teisės ir demokratija buvo pripažintos ES finansinės pagalbos prioritetine sritimi (žr. 15 dalį). Komisija tai vertino kaip savo pastangų sėkmę, siekiant į šias temas atkreipti daugiau dėmesio jos santykių su Egiptu politinėje darbotvarkėje. 27. Pagrindinė šioje srityje pagal ŠSD pradėta intervencija buvo EKPP žmogaus teisių ir pilietinės visuomenės skatinimo ir apsaugos programa. Jos tikslas buvo padidinti Egipto institucijų ir PVO gebėjimą veiksmingai įgyvendinti tarptautines konvencijas šioje srityje. Programa turėjo padėti nagrinėti žmogaus teises, kurioms veiksmų plane buvo teikiamas aukštas prioritetas. Ji buvo patvirtinta 2008 m. skiriant 17 milijonų eurų (išsamesnė informacija pateikta II priede). 28. Programos koncepcijoje buvo keletas trūkumų. Ji iš esmės buvo įvairių projektų, kurie buvo finansuojami pagal 2002–2006 m. ŠSD, tęsinys [11]. Tačiau naujojoje programoje šie projektai nebuvo tinkamai suderinti tarpusavyje, visų pirma projektas "Aplinkosaugos teisių skatinimas pasitelkiant PVO". Maža to, rengdama programą Komisija nepakankamai atsižvelgė į vykdant šiuos ankstesnius projektus gautą patirtį. Dvi iš organizacijų, kurios buvo atrinktos įgyvendinti programą, nors ir laikėsi reformistinio požiūrio, buvo H.Mubarako režimo metu įsteigtos viešosios įstaigos, kurios buvo tiesiogiai susijusios su prezidento žmona, o ne valstybinėmis ministerijomis [12]. Ši sąsaja tapo didele kliūtimi programos vykdymui po sukilimo. 29. Įgyvendinant programą buvo didelių vėlavimų, kuriuos iš esmės galima paaiškinti nepakankamu Egipto institucijų įsipareigojimu: a) finansinį susitarimą Egipto institucijos pasirašė tik 2009 m. gruodžio 23 d., paskutinę dieną prieš sueinant pasirašymo terminui. Prieš tai vyko sudėtingas Komisijos ir Egipto institucijų derybų procesas dėl programos turinio ir dėl to, kaip ji turi būti įgyvendinta; b) po pasirašymo įgyvendinimas išliko labai lėtas. Po 30 mėnesių ir likus tik šešiems mėnesiams iki sutarčių sudarymo termino buvo sudarytos sutartys tik dėl 53 % programos lėšų ir buvo sumokėta tik 22 % lėšų. Buvo ypač vėluojama pradėti programos valdymo skyriaus darbą, o tai paveikė visos programos įgyvendinimą; c) svarbi kliūtis įgyvendinant programą buvo PVO gebėjimų gerinimo komponento (4 milijonai eurų) nutraukimas 2012 m. balandžio mėn. Jį sąlygojo Egipto institucijų ir Komisijos nesutarimas dėl formuluotės, kuri turėtų būti taikoma mažumų ir lyčių lygybės srityje rengiant kvietimus teikti projektų pasiūlymus. Pačios Komisijos tarnybos šiais klausimais nepriėmė aiškaus sprendimo. 30. Nepaisant Komisijos pastangų išsaugoti programą, iki šiol jos rezultatai buvo nedideli ir jų tvarumas labai priklauso nuo politinių įvykių Egipte. Nors Komisija tikėjosi, kad programa bus priemonė, kuris padės labiau atkreipti dėmesį į žmogaus teisių klausimus, iš tikrųjų ji negalėjo ja pasinaudoti plėtodama dialogą šiuo klausimu su Egipto institucijomis. MAŽAS PILIETINĖS VISUOMENĖS FINANSAVIMAS PRIEŠ SUKILIMĄ TAIKANT EDŽTRP IR VBP-NS TEMINĘ PROGRAMĄ 31. Spręsdama kai kuriuos labai opius klausimus, kaip antai rinkimų procesas ir kova su kankinimu ir blogu elgesiu, Komisija taikė EDŽTRP. Šie klausimai negalėjo būti sprendžiami taikant EKPP pagalbą, kadangi šiuo atveju Komisija turi sudaryti finansinį susitarimą su nacionalinėmis institucijomis. Nors iš pradžių EDŽTRP buvo labiau taikoma socialinėms ir ekonominėms teisėms, Komisijai šioje srityje nuo 2010 m. pradėjus vykdyti VBP-NS teminę programą, ji galėjo įgyvendindama EDŽTRP orientuotis į demokratiją ir politines teises. Finansavimas buvo panaudotas siekiant padidinti PVO gebėjimą šiose srityse vykdyti veiksmingą veiklą ir teikti paramą žmogaus teisių pažeidimų aukoms. 32. Tačiau labai ribotas šioms dviem priemonėms prieš sukilimą skirtas finansavimas neatspindi veiksmų plane demokratijai ir žmogaus teisėms EIVT ir Komisijos teikiamos politinės svarbos (žr. 24 dalį). Jis taip pat labai mažas palyginti su pagal EKPP žmogaus teisėms ir demokratijai skirta parama (žr. ankstesnį skirsnį) [13] ir su sumomis, kurios buvo skirtos paramai biudžetui. EDŽTRP atveju vidutinis metinis finansavimas 2008–2010 m. sudarė tik 875000 eurų, nepaisant to, kad kasmet buvo vidutiniškai pateikiama 40 paraiškų. Kasmet buvo skiriama nuo keturių iki septynių dotacijų, kurių vidutinė suma sudarė apie 150000 eurų. 2010 m. pradėjus vykdyti VBP-NS teminę programą, asignavimai taip pat buvo nedideli [14]. 33. Komisija dar neatliko Egipto PVO padėties analizės. Be išsamios informacijos apie PVO jai buvo sudėtingiau užtikrinti, kad būtų atsižvelgta į įvairių PVO nuomonę apie ES programų metinių kvietimų teikti pasiūlymus turinį. Dėl to jai taip pat buvo sudėtingiau parengti jų pajėgumą atitinkančius kvietimus teikti pasiūlymus [15]. 34. Pagalbos įgyvendinimą taikant EDŽTRP ir VBP-NS teminę programą sulėtino ilgos Komisijos kvietimo teikti pasiūlymus procedūros. Tikrintų sutarčių imtyje vidutinis laikotarpis nuo PVO nustatytų projektų pasiūlymų pateikimo termino iki Komisijos dotacijos sutarties, pagal kurią finansuojamas projektas, pasirašymo sudarė 8,5 mėnesio. Tokia trukmė buvo nepaisant to, kad sutarčių sumos buvo mažos, o jų įgyvendinimo laikotarpis dažnai yra tik 24 mėnesiai. 35. Devyni iš 14 į imtį įtrauktų pasirašytų projektų vėlavo dėl pernelyg ilgų patvirtinimo procedūrų Egipto solidarumo ir socialinio teisingumo ministerijoje [16]. Dėl šių projektų Komisija laikėsi lankstaus ir palaikančio požiūrio, sistemingai sustabdydama projektų įgyvendinimo laikotarpį iki tol, kol PVO gaus reikalingą patvirtinimą. 36. Iš penkių į imtį įtrauktų projektų, kurie buvo užbaigti, trijų projektų atveju buvo pasiekti planuoti rezultatai, kurie buvo naudingi tikslinėms grupėms. Kitų dviejų projektų tikslai nebuvo visiškai įgyvendinti iš esmės dėl Egipto institucijų kišimosi. Projektų įnašas, susijęs su valdymo gerinimu, pasireiškė siauru vietos lygmeniu. PLĖTOJAMAS DIALOGAS, BET MAŽAI VEIKSMŲ DĖL ŽMOGAUS TEISIŲ IR DEMOKRATIJOS 37. Po ilgų derybų Komisijai pavyko gauti Egipto institucijų pritarimą asociacijos komitete įsteigti pakomitetį politikos klausimais. Tačiau pakomitečio pavadinime atsispindėjo pasiektas kompromisas: "Politikos reikalų pakomitetis: žmogaus teisės ir demokratija – tarptautiniai ir regioniniai klausimai". Komisija siekė plėtodama dialogą orientuotis į žmogaus teises ir demokratiją, o Egiptas norėjo didžiausią dėmesį skirti tarptautinio saugumo klausimams, atitinkantiems jo siekį plėtoti strateginę partnerystę su ES. 38. 2008–2010 m. pakomitetis susirinkdavo vieną kartą per metus. ES vis dažniau ėmė kelti su žmogaus teisėmis ir demokratija Egipte susijusius ypatingos svarbos klausimus, įskaitant kankinimus, asociacijų ir žodžio laisvę, NVO veiklą ribojantį įstatymą [17] ir tolesnį paties nepaprastosios padėties įstatymo taikymą. Tačiau Egiptas reagavo sutelkdamas dėmesį į tarptautinius klausimus ir patikindamas ES, kad su vidaus valdymo klausimais susiję veiksmai yra vykdomi, arba sumenkindamas jų svarbą. Egipto institucijos taip pat teigė, kad žmogaus teisių klausimus jos sprendė pasitelkdamos su šia tema susijusią EKPP programą, nors iš tikrųjų jos nuolatos vilkindavo šį projektą (žr. 29 dalį). 39. Komisijai nepavyko užtikrinti, kad atsižvelgdamos į pakomitečio dialogo metu jos iškeltus klausimus, Egipto institucijos vėliau imtųsi konkrečių veiksmų. Net tuomet, kai iškelti klausimai posėdžio pabaigoje buvo įtraukiami į vykdytinų veiksmų sąrašą, jie paprastai nebūdavo įgyvendinami. Pavyzdžiui, 2009 m. pakomitetyje buvo įtrauktas veiksmas "išnagrinėti galimybę pasinaudoti ES technine pagalba, skirta Egiptą konsultuoti dėl NVO teisės aktų valstybėse narėse". Šis veiksmas nebuvo įgyvendintas. 40. Komisijos pažangos ataskaitose dėl veiksmų planų įgyvendinimo taip pat buvo keliami opūs klausimai dėl žmogaus teisių ir demokratijos ir buvo laikomasi vis kritiškesnės pozicijos. Tačiau jose nebuvo paminėtos problemos, su kuriomis buvo susidurta įgyvendinant šiems klausimams spręsti skirtą ES pagalbą. Be to, iki 2011 m. pažangos ataskaitos [18] jose Komisija nepateikdavo pasiūlymų dėl priemonių, kurių turi imtis Egipto institucijos siekdamos išspręsti iškeltus klausimus. 41. Komisija pažangos ataskaitose pateiktos kritikos dėl žmogaus teisių pažeidimų nesiejo su galimybe sumažinti arba sustabdyti ES pagalbą. Nebuvo atsižvelgta į tai, kad žmogaus teisių reikalavimai yra įtraukti į asociacijos sutartį, EKPP reglamentą (žr. 11 ir 15 dalis) ir atskirų programų finansavimo susitarimus. Nors paramos biudžetui sumažinimas arba sustabdymas, atsižvelgiant į tai, kad ji buvo tiesiogiai skiriama nacionaliniam biudžetui finansuoti, galėjo būti ypač veiksmingas būdas paremiant žmogaus teisių problemų sprendimą, tai nebuvo padaryta prieš sukilimą. NĖRA VFV REFORMOS PLANO 42. ES ir Egipto veiksmų plane atsižvelgiama į keletą VFV reformos prioritetų, tačiau jie nėra išsamūs. Jame taip pat nurodyta būtinybė didinti skaidrumą ir peržiūrėti kovos su korupcija politiką, tačiau nebuvo atkreiptas dėmesys į korupcijos panaikinimo ir įtraukimo į devyniolika aukšto prioriteto sričių svarbą. 43. Parama biudžetui yra pagrindinė priemonė, kurią Komisija naudoja siekdama paskatinti VFV reformą šalyse partnerėse. Komisija įgyvendindama politiką pabrėžia būtinybę paramą biudžetui gaunančioms šalims parengti VFV reformos planą, kad būtų galima nustatyti reformų prioritetus ir jas koordinuoti. Tačiau nepaisant to, kad apie 60 % ES paramos skiriama taikant paramą biudžetui, Komisija nepareikalavo iš Egipto institucijų parengti tokį planą. 44. 2009 m. Komisija finansavo viešųjų išlaidų ir finansinės atskaitomybės (PEFA) įvertinimą, skirtą viešųjų finansų valdymo Egipte padėčiai nustatyti. Ji atkreipė dėmesį į pagrindinių VFV sričių, įskaitant išorės auditą ir įstatymų leidėjo audito ataskaitų kontrolę, trūkumus. Tačiau remiantis PEFA procedūra nebuvo nustatytos griežtos priemonės, skirtos įgyvendinti reformos programą. Tik 2011 m. gruodžio mėn. Finansų ministerija patvirtino Tarptautinio valiutos fondo gaires, kurios sudarė VFV reformos programos pagrindą [19]. 45. Egiptas vis dar neturi kovos su korupcija strategijos, nors vienas iš 2011 m. pradėto EKPP kovos su korupcija projekto tikslų buvo parengti tokią strategiją (žr. 52 dalį). NEPAŠALINTI RIMTI VFV TRŪKUMAI 46. VFV reformos tempas Egipte buvo lėtas ir SBP programos tik iš dalies prisidėjo prie reformų. Pavyzdžiui: a) nebuvo padaryta reikšminga pažanga diegiant veiksmingą vidaus audito funkciją, nepaisant to, kad į šią sritį buvo atkreiptas dėmesys 2007 m. ES ir Egipto veiksmų plane. Finansų ministerija pirmą kartą paprašė Komisijos paramos šioje srityje 2009 m. birželio mėn., bet vienintelis Komisijos konkretus indėlis tuo metu, kai buvo atliekamas auditas, buvo regioninio seminaro šia tema organizavimas 2011 m. birželio mėn. [20]; b) 2006 m. Egipto institucijos pradėjo Bendros iždo sąskaitos (TSA), kuri yra pagrindinė priemonė, skirta konsoliduoti ir valdyti vyriausybės lėšų išteklius, diegimo darbą. Iki 2012 m. birželio mėn. apytiksliai 500 vyriausybės apskaitinių vienetų iš 2600 buvo integruoti į TSA. Nors Komisija nustatė, kad pažanga šioje srityje bus sveikatos SPB programos sąlyga, ši sąlyga neturėjo reikšmingo skatinamojo poveikio; c) Pažanga įgyvendinant Vyriausybės finansų valdymo informacinę sistemą (GFMIS) taip pat buvo lėta dėl nepakankamų išteklių ir žemo finansų ministerijos teikiamo prioriteto. Taip buvo nepaisant to, kad Komisija šioje srityje taikė sąlygiškumo nuostatas; d) buvo padaryta pažanga rengiant bandomąją Vidutinės trukmės išlaidų sistemą (MTEF) ir programomis pagrįstą biudžeto sistemą švietimo sektoriuje. Tačiau tolesnis šių bandomųjų projektų perdavimas į kitas ministerijas vis dar yra vykdomas. 47. Komisija nepanaudojo savo sektorinės paramos biudžetui programų, kad galėtų pašalinti šiuos rimtus viešųjų finansų valdymo trūkumus: a) svarbios biudžeto sritys nėra skaidrios. Karinės išlaidos nėra skelbiamos ir taip pat nėra informacijos apie prezidento išlaidas; b) Egipto institucijos ne mažiau kaip 36 milijardus Egipto svarų (apie 4 milijardus eurų), kurie sudaro 2,4 % Egipto BVP, laiko ne valstybės biudžete, vadinamuosiuose "specialiuosiuose fonduose". Nėra žinoma nei koks yra jų tikslus dydis, nei kokiems tikslams arba kokiu būdu jie yra naudojami. Komisija nepanaudojo SBP programų konkrečiai šiam klausimui spręsti; c) nepadaryta jokios pažangos reformuojant išorės auditą. Centrinė audito organizacija (CAO), aukščiausioji audito institucija Egipte, teikė ataskaitas tiesiogiai prezidentui H.Mubarakui ir didžioji dalis jos audito ataskaitų yra slaptos. Nepakankama CAO pertvarka ir skaidrumas yra rimtos VFV gerinimo kliūtys. 48. Pagal Komisijos politiką, patenkinamas bendras VFV reformų įgyvendinimas yra bendroji paramos biudžetui sąlyga. Tačiau Komisija nenustatė aiškių kriterijų metinių reformos riboženklių ir lyginamųjų dydžių forma, kurie leistų įvertinti, koks turėtų būti tinkamas reformos tempas, ir jį stebėti, ir toliau išmokėjo paramą biudžetui, nepaisant lėto reformų įgyvendinimo. 49. Komisija buvo vienintelis paramos biudžetui teikėjas Egiptui. Todėl nebuvo galimybės derinti veiksmų su kitais paramos teikėjais, kad būtų padidintas su sąlygomis susijęs finansavimas ir tokiu būdu sustiprintas jų skatinamasis poveikis. 50. ES paramos biudžetui programos daugumoje šalių paprastai yra vykdomos kartu su technine pagalba, skirta teikti konsultacijas dėl VFV reformų, tačiau tokia techninė pagalba buvo mažai naudojama Egipte. Be to, iki 2011 m. gruodžio mėn. nebuvo finansuojamas nė vienas konkretus VFV reformai skirtas techninės pagalbos projektas [21]. Kartu su SPB programomis taip pat nebuvo teikiamas finansavimas PVO, kuris galėjo leisti joms plėtoti savo nacionalinio biudžeto stebėjimo vaidmenį. PADARYTA LABAI NEDIDELĖ PAŽANGA KOVOJANT SU KORUPCIJA 51. Nepaisant didelių Egipto problemų korupcijos srityje [22], SPB programos tiesiogiai nedaug padėjo spręsti šį klausimą. Į kai kurias ES paramos biudžetui programas kitose šalyse buvo įtrauktos su korupcija susijusios specialios sąlygos, bet tai nebuvo padaryta Egipto atveju. Pagrindinė išimtis buvo viešųjų išlaidų stebėjimo tyrimui (PETS) taikyta techninės pagalbos sąlyga švietimo SPB programoje. Šis tyrimas buvo iš dalies skirtas nustatyti "nutekėjimus" švietimo sektoriuje, bet procedūra nebuvo labai veiksminga. 52. Pagrindinis specialiai kovai su korupcija skirtas ES projektas buvo patvirtintas 2008 m. ir sudarė 2,55 milijono eurų. Tai buvo vienintelis reikšmingas paramos teikėjų projektas, kuris šioje srityje buvo pradėtas prieš sukilimą. Tačiau jo įgyvendinimas buvo sudėtingas ir Komisija projektą nepakankamai stebėjo, nepaisant jo svarbos. Atsižvelgiant į tai, kad projektas buvo pradėtas neseniai ir jau buvo vėlavimų, jo rezultatai kol kas yra riboti. Nepaisant to, jo tvarumo perspektyva atrodo gera, atsižvelgiant į didelį visuomenės susirūpinimą korupcija. KOMISIJA TINKAMAI NEPASINAUDOJO EKP BENDRADARBIAVIMO SISTEMA, SPRĘSDAMA VFV IR KORUPCIJOS KLAUSIMUS 53. Nei Komisija, nei Egipto institucijos į asociacijos komiteto darbotvarkę neįtraukė VFV klausimų ir nė vienas iš aštuonių pakomitečių neturėjo įgaliojimų nagrinėti VFV. Metiniai ES ir Egipto ekonominio dialogo susitikimai galėjo būti potencialiai panaudoti spręsti VFV klausimus, bet tai nebuvo padaryta. 54. Korupcijos klausimai buvo aptariami Teisingumo ir saugumo pakomitetyje, kuris susirinkdavo kiekvienais metais nuo 2007 iki 2010 m. Buvo keičiamasi kai kuria informacija apie kovos su korupcija iniciatyvas, bet nepaisant pasikartojančių abiejų šalių raginimų bendradarbiauti, nebuvo imtasi konkrečių veiksmų. Dialogas nepaskatino pradėti naujų EKPP projektų ir nepadėjo pašalinti kliūčių, su kuriomis buvo susidurta pradedant 2008 m. EKPP projektą (žr. 52 dalį). Dėl plačios pakomitečio įgaliojimų srities ir riboto jo posėdžiams nustatyto laiko buvo sudėtinga užtikrinti išsamesnį aptarimą, sprendimų priėmimą ir priežiūrą. 55. EKP pažangos ataskaitose buvo skiriama mažai dėmesio VFV. Tačiau šios ataskaitos tampa kritiškesnės. 2010 m. ataskaitoje buvo atkreiptas dėmesys į lėtą VFV reformos tempą, o 2011 m. ataskaitoje buvo pirmą kartą užsiminta apie karinių išlaidų biudžetą kritikuojant karinių grupuočių pastangas savo biudžetui neleisti taikyti jokios piliečių arba demokratinės kontrolės, nors šiam klausimui dar turi būti skirta gerokai daugiau dėmesio. 56. Pažangos ataskaitose Komisija taip pat tik trumpai aptarė korupcijos klausimą. 2007–2010 m. ataskaitose apie padarytą pažangą buvo atsiliepiama ganėtinai teigiamai, nepaisant esminių šioje srityje iškylančių iššūkių. 2011 m. ataskaitoje buvo laikomasi kritiškesnės pozicijos pripažįstant, kad korupcija yra didelė problema. DĖL SUKILIMO ĮVYKO LABAI NEDAUG POKYČIŲ PAGALBOS PROGRAMOS IŠ ESMĖS LIKO NEPASIKEITUSIOS, NEPAISANT EKP PERŽIŪROS 57. Prieš 2011 m. Arabų pavasarį Vyriausiasis įgaliotinis ir Komisija 2010 m. liepos mėn. pradėjo bendrą EKP peržiūrą, kurios metu buvo konsultuojamasi su valstybėmis narėmis, šalimis partnerėmis ir pilietine visuomene, siekiant įvertinti, kaip šią politiką būtų galima padaryti veiksmingesnę. Šios peržiūros rezultatai buvo paskelbti 2011 m. gegužės mėn. bendrame komunikate, pavadintame "Naujas požiūris į kintančią kaimynystę" [23]. Daugiausia dėmesio jame skirta ES paramai demokratinei reformai ir buvo pasiūlyta suteikti šalims paskatų judėti šia kryptimi mainais į tai, kas buvo vadinama "daugiau už daugiau": didesnis ES finansavimas, geresnės sąlygos prekybai Europos Sąjungoje ir geresnės galimybės keliauti Europos Sąjungoje mainais į daugiau demokratinių reformų [24]. Siekiant padėti įgyvendinti šią peržiūrą, 2011 m. liepos mėn. buvo paskirtas ES specialusis įgaliotinis pietinėms Viduržemio jūros regiono šalims [25]. 58. 2007 m. Komisijos komunikate, kuris paskelbtas po to, kai buvo pradėta taikyti EKPP, jau buvo nurodytas metodas "daugiau už daugiau": "EKP – reformoms vykdyti skirta partnerystė, pagrįsta principu "daugiau už daugiau": kuo aktyviau šalis partnerė bendradarbiauja su Europos Sąjunga, tuo aktyviau pastaroji gali imtis atsakomųjų veiksmų politikos, ekonomikos lygmeniu ir bendradarbiauti teikdama finansinę bei techninę pagalbą" [26]. 59. Nors apskritai EKP peržiūra apėmė platų konsultavimosi procesą, konsultacijos su konkrečiomis suinteresuotosiomis šalimis Egipte buvo gana ribotos: a) prieš sukilimą nebuvo atliktas joks specialus išsamus tyrimas arba vertinimas, kuriame būtų nustatytos riboto EKPP pagalbos Egiptui veiksmingumo priežastys; b) nors 2010 m. spalio mėn. vykdydama EKP peržiūrą Komisija organizavo vyresniųjų pareigūnų iš EKP šalių partnerių, įskaitant Egiptą, susitikimą, planuotas ministrų susitikimas 2011 m. pradžioje neįvyko; c) EKP peržiūros metu vykusios konsultacijos su Egipte veiklą vykdančiomis NVO buvo ribotos. Nors 2010 m. lapkričio mėn. Briuselyje Komisija organizavo susitikimą su NVO iš visų EKP šalių partnerių, skubus kvietimas buvo nusiųstas tik šešioms Egipto NVO, iš kurių dalyvavo tik viena. 60. Po sukilimo EIVT ir Komisija taip pat atliko 2007–2013 m. ŠSD ir 2011–2013 m. NOP peržiūrą, siekdamos įvertinti, ar jie tebėra aktualūs. EIVT ir Komisija padarė išvadą, kad nebuvo būtina formaliai persvarstyti šių dviejų dokumentų, kadangi juose nustatyta pagalba buvo pakankamai plataus pobūdžio ir lanksti. 2011–2013 m. NOP buvo pagrįsta 2009 m. ŠSD peržiūra, kurioje buvo išreikštas teigiamas požiūris į pokyčius Egipte žmogaus teisių ir demokratijos srityje nurodant, kad būtina "konsoliduoti iki šiol padarytus pasiekimus ir paskatinti tolesnius drąsius žingsnius į priekį vykdant politinę reformą". Pasiūlytos 2011 m. EKPP pagalbos programos peržiūra, kurią atliko ES delegacija, taip pat nesukėlė didelių pokyčių [27]. 61. Ypač ŠSD ir NOP lygmenimis, galima buvo tikėtis, kad atsižvelgdamos į sukilimą ir EKP peržiūrą EIVT ir Komisija pasiūlys daugiau pakeitimų. Tai pasakytina net ir atsižvelgiant į tai, kad SCAF, 18 mėnesių po sukilimo eidama laikinosios vyriausybės pareigas, ribojo galimybes parengti visiškai naują pagalbos strategiją su Egipto institucijomis. MAŽIAU DĖMESIO MOTERŲ IR MAŽUMŲ TEISĖMS 62. EKP peržiūra pabrėžia "tvirtos demokratijos" būtinybę ir atkreipia dėmesį ne tik į rinkimų, bet ir į teismų nepriklausomybės, policijos ir armijos atskaitomybės ir būtinybės kovoti su korupcija svarbą. Visi šie klausimai yra labai svarbūs Egipte, o "tvirtos demokratijos" sąvoka yra atsvara paviršutiniškam valdžios institucijų demokratijos aiškinimui prieš sukilimą. 63. Kita vertus, peržiūra skiria mažiau dėmesio dviem "tvirtos demokratijos" aspektams, kurie yra ypač svarbūs Egipte ir kuriems iškilo grėsmė po sukilimo: a) mažumų teisės: padažnėjo smurtas tikėjimo pagrindu, nuo kurio labiausiai nukenčia krikščionys. Smurto tyrimai vyko vangiai arba nebuvo atliekami [28]; b) moterų teisės: nors tai buvo sritis, kurioje per paskutinį H. Mubarako režimo dešimtmetį buvo padaryta didžiausia pažanga, po sukilimo šiai pažangai kyla pavojus. Po jo naujas parlamentas paragino panaikinti keletą moterų teises remiančių institucijų. Jis taip pat pareikalavo sumažinti santuokinį amžių, dekriminalizuoti moters lytinių organų žalojimą ir persvarstyti Asmenų statuso įstatymą ir Vaiko įstatymą vadovaujantis šariato principais. Be žmogaus teisių aspektų, tolesnis blogėjimas šiose srityse taip pat gali pagilinti dabartines ekonomines problemas, visų pirma dėl jų neigiamo poveikio turizmui bei užsienio ir vietos investuotojų pasitikėjimui. 64. Atsižvelgdamos į peržiūrą, EIVT ir Komisija iki šiol ėmėsi finansuoti tik keletą naujų iniciatyvų šiose srityse. Jos apėmė su tolerancijos, pliuralizmo ir daugiakultūrio dialogo skatinimu susijusias naujas temas 2011 ir 2012 m. EDŽTRP kvietimuose teikti pasiūlymus, nors 2011 m. biudžete finansavimas sudarė tik apie 500000 eurų. Pagrindinė su moterų teisėmis susijusi nauja finansuojama iniciatyva buvo pasiūlymas perkelti 4 milijonus eurų iš panaikinto EKPP žmogaus teisių ir demokratijos programos komponento (žr. 29 dalies c punktą) į su "UN Women" vykdomą moterų teisių ir pragyvenimo rėmimo projektą. NAUJA PARAMA PVO KOL KAS NEPADARĖ DIDELIO POVEIKIO 65. Pabrėžiant "tvirtos demokratijos" plėtojimo svarbą, peržiūros metu didelis dėmesys yra skiriamas pilietinės visuomenės vaidmeniui. Tuo remiantis, šioje srityje yra siūlomos dvi naujos iniciatyvos: Pilietinės visuomenės priemonė (PVP) ir Europos demokratijos fondas (EDF). 66. Vienas iš konkrečių EDF tikslų yra remti neregistruotas PVO. Tai potencialiai naudinga priemonė, galinti padėti išspręsti problemas, su kuriomis PVO susidūrė Egipte prieš sukilimą ir po jo. EDF taip pat siekia taikyti lankstesnes PVO finansavimo procedūras nei šiuo metu. Tačiau EDF dar nepradėjo teikti pagalbos, nes 2012 m. viduryje jis dar tik buvo steigiamas ir susidūrė su kliūtimis pritraukiant finansavimą. 67. Tuo metu, kai buvo atliekamas auditas, PVP įgyvendinimas dar tik buvo pradedamas ir asignavimai Egiptui 2011 m. sudarė tik 600000 eurų. Papildomas finansavimas EDŽTRP ir VBP–NS teminei programai po sukilimo taip pat buvo mažas, nepaisant PVO paraiškų skaičiaus padidėjimo. Iškyla rizika, kad PVP, EDF ir esama EDŽTRP bei VBP–NS teminė programa dubliuosis. 68. Nors Egipto institucijos peržiūrinėjo dabartinį PVO ribojantį įstatymą, dar nėra aišku, kokiu mastu 2013 m. turintis įsigalioti įstatymas atvers kelią reikšmingai liberalizacijai. PARAMA BIUDŽETUI: POTENCIALI PAŽANGA, BET PERŽIŪRĖTOS SĄLYGOS TURI BŪTI GRIEŽTAI TAIKOMOS 69. EKP peržiūros metu taip pat buvo nurodyti planuojami paramos biudžetui pakeitimai. Tikrieji pakeitimai vėliau buvo pateikti Komisijos komunikate: "Požiūris į ES paramą trečiųjų šalių biudžetui ateityje" [29]. Keletas peržiūrėto metodo elementų yra svarbūs Egiptui: a) kaip pagrindinę paramai biudžetui taikomą VFV sąlygą, Komisija skirs ypatingą dėmesį kovai su korupcija; b) skaidrumas ir biudžeto priežiūra bus naujas paramos biudžetui tinkamumo kriterijus; c) glaudesnis veiksmų su kitais paramos teikėjais koordinavimas, siekiant pasinaudoti politinio ir politinės reformos dialogo ir finansinio poveikio svertu. 70. Vis dėlto potencialia naujo metodo teikiama nauda nebus galima pasinaudoti, jei vertindama, ar tinkamumo kriterijai buvo iš tikrųjų pasiekti, Komisija nesilaikys griežtesnio nei prieš sukilimą požiūrio. Be to, nors pagal peržiūrėtą paramos biudžetui metodą su žmogaus teisėmis ir demokratija susiję įsipareigojimai dabar yra laikomi bendrosios paramos biudžetui teikimo sąlyga (dabar vadinama "gero valdymo ir vystymosi sutartys"), ši sąlyga nėra aiškiai taikoma sektorinei paramai biudžetui (dabar vadinama "sektorių reformos sutartys"), tačiau tai buvo Egipte taikomas paramos biudžetui būdas [30]. 71. Anksčiau pradėtos sektorinės paramos biudžetui programos Egipte nebuvo pakeistos atsižvelgiant į po sukilimo peržiūrėtą metodą. Per pirmąjį 2012 m. pusmetį nebuvo pradėtas TVF veiksmų plano įgyvendinimas (žr. 44 dalį). IŠVADOS IR REKOMENDACIJOS IŠVADOS 72. EIVT ir Komisija iš esmės negalėjo veiksmingai valdyti ES paramos, kuria buvo siekiama pagerinti valdymą Egipte. Iš dalies taip atsitiko dėl sudėtingų sąlygų, su kuriomis jos susidūrė Egipte, bet taip pat ir dėl būdo, kuriuo EIVT ir Komisija valdė ES bendradarbiavimą su Egiptu. Prieš sukilimą Komisija siekė išspręsti kai kuriuos pagrindinius valdymo klausimus, bet jai nepavyko surasti būdo, kuris leistų gauti konkrečių rezultatų. Po sukilimo EIVT ir Komisijos atlikta EKP peržiūra atskleidė keletą sričių, kuriose bendradarbiavimą buvo būtina padaryti veiksmingesnį, tačiau kol kas buvo nedaug pasiekta. 73. Prieš sukilimą Komisija į veiksmų planą įtraukė daug su žmogaus teisėmis ir demokratija susijusių klausimų, bet neturėjo aiškios jų prioritetų nustatymo ir įgyvendinimo strategijos. Nors šio dialogo metu ji taip pat iškėlė svarbių klausimų, ji neužtikrino, kad po diskusijų būtų vykdomi konkretūs veiksmai. Tai taip pat pasakytina apie jos metines Egipto "pažangos ataskaitas". 74. Prieš sukilimą Komisija įdėjo daug pastangų, siekdama parengti ir įgyvendinti didelės apimties žmogaus teisėms skirtą EKPP programą, bet iki šiol vykdant programą buvo pasiekta mažai rezultatų, iš principo dėl nepakankamo Egipto institucijų bendradarbiavimo. Nepaisant nepakankamos pažangos žmogaus teisių ir demokratijos srityje, Komisija toliau teikė dideles pinigų sumas Egipto vyriausybei, visų pirma pasitelkdama paramą biudžetui. Nors projektai, kuriuos Komisija finansavo tiesiogiai per PVO, buvo veiksmingesni, šiai sričiai skirtos lėšos buvo labai ribotos. 75. VFV ir korupcijos klausimams ES ir Egipto veiksmų plane nebuvo teikiamas aukštas prioritetas nepaisant šiose srityse iškylančių reikšmingų iššūkių. Asociacijos komitete nebuvo įsteigtas dialogo apie VFV forumas, o pažangos ataskaitose šioms sritims buvo skiriamas tik ribotas dėmesys ir iki šiol šiose srityse pasiektus rezultatus pateikdavo pernelyg optimistiškai. 76. Parama biudžetui buvo pagrindinis Komisijos mechanizmas, kurį ji taikė įgyvendindama pagalbą Egiptui, o vienas pagrindinių paramos biudžetui tikslų yra pagerinti viešųjų finansų valdymą. Pažanga siekiant įvykdyti šį tikslą buvo labai lėta ir nebuvo sprendžiami kai kurie esminiai VFV trūkumai. Komisija, vienintelis paramos teikėjas, kuris teikė paramą biudžetui, buvo pernelyg lanksti vertindama, kad Egipto institucijos patenkinamai įgyvendino VFV reformas, pagrindinę paramos biudžetui teikimo sąlygą. 77. Komisija nenaudojo paramos biudžetui tiesiogiai korupcijai šalinti, nors tai buvo įprasta praktika kitose šalyse. Komisija finansavo svarbų kovos su korupcija projektą, bet projektas vėlavo ir Komisija jį nepakankamai stebėjo. Jį vykdant dar nebuvo pasiekta svarbių rezultatų, o jo tvarumo perspektyva priklausys nuo Egipto institucijų tolesnių veiksmų, atsižvelgiant į visuomenės reikalavimą imtis veiksmų šalinant korupciją. 78. Po sukilimo įvykusi EKP peržiūra žymi reikšmingas EIVT ir Komisijos pastangas gerinti paramos EKP šalims, įskaitant Egiptą, veiksmingumą. Tačiau remiantis šia peržiūra dar nebuvo įgyvendinta reikšmingų paramos Egiptui pakeitimų, visų pirma dėl sudėtingų vietos sąlygų Egipte. Išskirtinis dėmesys "tvirtai demokratijai" yra labai aktualus Egiptui, bet atliekant peržiūrą ir rengiant tolesnę naują pagalbą nebuvo skirta pakankamai dėmesio Egipte labai svarbiems moterų ir mažumų teisių klausimams. Buvo įdiegti du nauji mechanizmai, skirti remti pilietinę visuomenę, bet iki šiol nauja pagalba Egipto teritorijoje buvo ribota. 79. Neseniai atlikus paramos biudžetui peržiūrą buvo nustatytos kai kurios sritys, kurias būtina gerinti, ir apibrėžtos griežtesnės tinkamumo sąlygos. Šių sąlygiškumo nuostatų poveikis labai priklausys nuo to, kaip griežtai jos bus taikomos. REKOMENDACIJOS 80. Dėl žmogaus teisių ir demokratijos EIVT ir Komisija turėtų pasinaudoti nauju po sukilimo susidariusiu kontekstu, siekiant: a) nustatyti nedidelį skaičių su žmogaus teisėmis ir demokratija susijusių palyginimu pagrįstų prioritetinių sričių ir plėtoti intensyvų dialogą šiose srityse su Egipto institucijomis; b) persvarstyti EDŽTRP ir VBP–NS teminės programos biudžetą atsižvelgiant į EKP peržiūros įsipareigojimą siekti tvirtos demokratijos ir tais atvejais, kai Egipto institucijos nepakankamai bendradarbiauja EKPP valdymo programose, šioms priemonėms perskirstyti išteklius iš EKPP pagalbos; c) užkirsti kelią šioje srityje taikomų skirtingų priemonių (EDŽTRP, VBP–NS, PVP, EDF) dubliavimuisi ir išsisklaidymui; d) paspartinti paramos teikimą PVO, visų pirma kvietimo teikti pasiūlymus etape, ir ją teikti lanksčiau ir atsižvelgiant į jų organizacinį pajėgumą; e) griežtai taikyti sąlygiškumo nuostatas, susijusias su žmogaus teisėmis ir "tvirta demokratija". 81. Dėl viešųjų finansų valdymo ir kovos su korupcija EIVT ir Komisija turėtų paspartinti šioje srityje daromą pažangą, siekiant: a) daugiau dėmesio skirti šiems klausimams naujame veiksmų plane, visų pirma su biudžeto skaidrumo ir visiškai nepriklausomo išorės audito užtikrinimu susijusiems klausimams; b) įsteigti specialiai VFV ir kovai su korupcija skirtą asociacijos susitarimo pakomitetį; c) remti Egipto institucijas įgyvendinant TVF veiksmų planą ir susitarti dėl jo įgyvendinimo riboženklių. 82. Konkrečiai dėl paramos biudžetui valdymo stiprinimo EIVT ir Komisija turėtų, remdamosi peržiūrėtu ES paramos biudžetui metodu, atlikti biudžetinės paramos Egiptui tinkamumo peržiūrą. Turėtų būti griežtai taikomi tinkamumo kriterijai, kaip antai žmogaus teisių laikymasis, skaidrumas ir biudžeto priežiūra bei veiksminga kova su korupcija. Šią ataskaitą priėmė III kolegija, vadovaujama Audito Rūmų nario Karel PINXTEN, 2013 m. gegužės 14 d. Liuksemburge įvykusiame posėdyje. Audito Rūmų vardu +++++ TIFF +++++ Pirmininkas Vítor Manuel da Silva Caldeira [1] Europos Sąjungos sutarties 21 straipsnio 1 dalyje nustatyta: "Sąjungos veiksmai tarptautinėje arenoje grindžiami principais, paskatinusiais jos pačios sukūrimą, vystymąsi ir plėtrą, ir kurių įgyvendinimą ji skatina platesniame pasaulyje: demokratijos, teisinės valstybės, žmogaus teisių ir pagrindinių laisvių visuotinumo ir nedalomumo, pagarbos žmogaus orumui, lygybės ir solidarumo principais bei Jungtinių Tautų Chartijos ir tarptautinės teisės principų laikymusi. Sąjunga siekia plėtoti santykius ir kurti partnerystę su trečiosiomis šalimis bei tarptautinėmis, regioninėmis arba pasaulinėmis organizacijomis, kurios taip pat laikosi nurodytų principų." [2] Kitos EKP naudos gavėjos yra šios: Alžyras, Armėnija, Azerbaidžanas, Baltarusija, Gruzija, Izraelis, Jordanija, Libanas, Libija, Moldavija, Marokas, Okupuotuoji Palestinos Teritorija, Sirija, Tunisas ir Ukraina. [3] 1. Geresnis politinis dialogas, ekonominis ir socialinis vystymasis ir reforma; 2. su prekyba susiję klausimai, rinkos ir reglamentavimo reforma; 3. transportas, energetika ir aplinkosauga; 4. migracija, socialinė integracija, teisingumas ir saugumas; 5. mokslas ir technologija, moksliniai tyrimai ir plėtra, informacinė visuomenė ir audiovizualinis bendradarbiavimas; 6. žmonių tarpusavio ryšiai. [4] 2006 m. spalio 24 d. Europos Parlamento ir Tarybos reglamentas (EB) Nr. 1638/2006 išdėstantis bendrąsias nuostatas, kurios nustato Europos kaimynystės ir partnerystės priemonę (OL L 310, 2006 11 9, p. 1). [5] 2000 m. lapkričio 27 d. Tarybos reglamentas (EB) Nr. 2698/2000 iš dalies keičiantis Reglamentą (EB) Nr. 1488/96 dėl finansinių ir techninių priemonių, remiančių (MEDA) ekonominių ir socialinių struktūrų reformą pagal Europos-Viduržemio jūros regiono valstybių partnerystę (OL L 311, 2000 12 12, p. 1). [6] Komisijos parama biudžetui yra dviejų rūšių: bendroji parama biudžetui (BPB) arba sektorinė parama biudžetui (SPB). Pagal BPB daugiau dėmesio skiriama paramai nacionaliniams plėtros planams, o pagal SPB sektorių strategijoms. Vadovaudamasi savo bendru metodu, pagal kurį teikiama parama biudžetui apatiniame vidutinių pajamų intervale esančiose šalyse, Komisija Egipte taikė vien SPB. [7] Auditas neapėmė ES paramos, kuri buvo teikiama pagal ankstesnę programą MEDA (žr. 15 dalį). [8] Audito metu buvo nagrinėjami tik su VFV ir kova su korupcija susiję šių programų aspektai. [9] COM(2005) 72 final, 2005 m. kovo 2 d. [10] i) gerinti su bendromis vertybėmis susijusį politinį dialogą ir bendradarbiavimą; ii) gerinti institucijų, kurios įgaliotos stiprinti demokratiją, veiksmingumą; iii) skatinti žmogaus teisių apsaugą visais jų aspektais. [11] 2002–2006 m. ŠSD finansavimas buvo skirtas pagal priemonę MEDA (paramos demokratijos plėtrai, žmogaus teisėms ir pilietinei visuomenei programą ir rizikos grupės vaikų programą). [12] Nacionalinė vaikystės ir motinystės taryba (NVMT), Nacionalinė moterų taryba (NMT). [13] Kai kurios PVO, su kuriomis audito grupė susitiko dirbdama Egipte, išreiškė ypatingą nusivylimą dėl riboto ES finansavimo, skirto paramai žmogaus teisėms ir demokratijai per PVO, palyginti su Egipto institucijoms skirtomis sumomis. [14] 2010 m. nevalstybinių subjektų programos asignavimai sudarė 970000 eurų. Buvo gautos 48 paraiškos ir sudarytos trys dotacijų sutartys. [15] Pavyzdžiui, dotacijų dydis, kuris turi būti skiriamas, arba reikalaujamas bendrojo finansavimo lygis. [16] Kad atitiktų Įstatymo 84/2002 reikalavimus, prieš vykdydamos veiklą NVO turi gauti patvirtinimą dėl kiekvieno iš užsienio šaltinių finansuojamo projekto. [17] Įstatymas 84/2002. [18] Nuo 2011 m. pažangos ataskaita yra bendras Komisijos ir EIVT tarnybinis darbinis dokumentas, už kurį atsakinga pastaroji. [19] Egipto institucijos šios ataskaitos nepaskelbė viešai. [20] Komisija organizavo regioninį seminarą, apimantį keletą SIGMA (paramą valdymui ir vadovavimu) taikančių Šiaurės Afrikos šalių. [21] "Paramos viešojo administravimo reformai" projekto atveju (9 milijonai eurų), kurio finansavimo susitarimas pasirašytas 2011 m. gruodžio mėn., buvo numatyta sudaryti techninės pagalbos sutartį dėl viešųjų finansų valdymo reformos. [22] 2004 m. Egiptas buvo klasifikuojamas 77-oje vietoje pagal "Transparency International" korupcijos suvokimo indeksą, o 2011 m. – 112-oje (iš 183 apklausoje dalyvavusių šalių). Pasaulio banko pasauliniai valdymo rodikliai (WGI) rodo, kad 2001–2011 m. laikotarpiu korupcijos kontrolė Egipte pablogėjo. [23] COM(2011) 303 final, 2011 m. gegužės 25 d. [24] Šie potencialūs ES suteikiami privalumai kartais vadinami trimis "M": "money" (pinigai), "markets" (rinkos) ir "mobility" (mobilumas). [25] 2011 m. liepos 18 d. Tarybos sprendimas 2011/424/BUSP, (Europos Sąjungos oficialusis leidinys L 188, 2011 7 19, p. 24). [26] "Ryžtinga kaimynystės politika", COM(2007) 774 final, 2007 m. gruodžio 5 d. (p. 2). [27] Du projektai, kurių vienas buvo susijęs su šeimos planavimu (20 milijonų eurų), o kitas su išminavimu (10 milijonų eurų), buvo atšaukti, nes jiems nebuvo teikiamas aukštas prioritetas. Jie buvo pakeisti paramos žemės ūkio MVĮ projektu (22 milijonai eurų) ir buvo padvigubintas finansavimas lūšnynų gerinimo Kaire projektui. [28] "Egiptas: ištirti smurtą prieš krikščionis koptus", Human Rights Watch, 2011 10 10 (http://www.hrw.org/news/2011/10/10/egypt-investigate-violence-against-coptic-christians). [29] COM(2011) 638 final, 2011 m. spalio 13 d. [30] Komunikate nurodomas BPB mažinimas arba sustabdymas, atsižvelgiant į "reikšmingą" blogėjimo tendenciją šalies įsipareigojimų žmogaus teisių ir demokratijos srityje. Tačiau tokiais atvejais finansavimas gali būti perkeltas į SPB programas. SPB atveju politikos valdymo klausimai turi būti palyginami su paslaugos teikimo poreikiais. Taigi SPB programos sustabdomos tik tuo atveju, jei dėl "reikšmingo" politikos valdymo pablogėjimo yra sustabdomos visos pagalbos programos. -------------------------------------------------- I PRIEDAS PROGRAMOSE NUSTATYTI EKPP ASIGNAVIMAI EGIPTUI 2007–2013 M. Šaltinis: 2007–2010 m. ir 2011–2013 m. Egipto nacionalinės orientacinės programos. (milijonais eurų) | | NIP 2007-2010 | NIP 2011-13 | 1 prioritetas – Parama reformoms demokratijos, žmogaus teisių ir teisingumo srityje | 40 | 50 | Parama politikos plėtojimui, decentralizavimui ir gero valdymo skatinimui | 13 | 5 | Žmogaus teisių skatinimas ir apsauga | 17 | 15 | Parama teisingumo administravimo modernizavimui | 10 | 10 | Reglamentavimo, institucinės ir teisėkūros aplinkos tobulinimas | 0 | 20 | 2 prioritetas – Ekonomikos konkurencingumo ir našumo plėtojimas | 220 | 189 | Parama veiksmų plano programos įgyvendinimui | 220 | | —Prekybos lengvinimas ir muitinės reforma | | 20 | —Teisės aktai ekonomikos srityje ir verslo aplinka | | | —Žemės ūkis bei sanitarijos ir fitosanitarijos sistema | | | —Transportas, energetikos mokslas ir technologija | | 169 | —Statistikos sistemos modernizavimas | | | 3 prioritetas – Vystymosi tvarumo užtikrinimas | 298 | 210 | Parama švietimo reformai | 120 | 105 | Parama viešosios sveikatos reformai | 120 | 0 | Palūkanų normų subsidijos (transportas, energetika, aplinkosauga) | 58 | 0 | Vandens ir nuotekų tarnybos | 0 | 50 | Parama kaimo plėtrai | | | Vietos bendruomenės plėtojimas | 0 | 35 | Parama žemės ūkio MVĮ | | | Kietųjų atliekų tvarkymas | | 20 | Iš viso NOP | 558 | 449 | -------------------------------------------------- II PRIEDAS AUDITUOTŲ PROGRAMŲ IR PROJEKTŲ APŽVALGA ŽMOGAUS TEISĖS IR DEMOKRATIJA EKPP programa dėl žmogaus teisių ir pilietinės visuomenės Egipte skatinimo ir apsaugos (17 milijonų eurų) | Komponento antraštinė dalis | Sutarčių suma (eurais) | Sumokėta suma (eurais) | Šeimos ir vaikų teisių programa | 2000000 | 821736 | Parama NMT ombudsmeno tarnybai skatinant moterų teises ir didinant jos efektyvumą | 1200000 | 578666 | Parama NŽTT ombudsmeno tarnybai siekiant pagerinti žmogaus teisių kultūrą per jos struktūrą | 1000000 | 470224 | Aplinkosaugos teisių skatinimas pasitelkiant pilietinės visuomenės organizacijas – PERCSO | 500000 | 282654 | Techninė pagalba programoms "Žmogaus teisių apsauga" ir "Pilietinė visuomenė" bei "Parama politikos plėtojimui ir geram valdymui" | 1161700 | 531915 | Tarptautinio bendradarbiavimo ministerija. Programų valdymo skyriaus pradedamų vykdyti programų "Žmogaus teisių ir pilietinės visuomenės skatinimas ir apsauga Egipte" ir "Parama politikos plėtojimui ir geram valdymui" įvertinimas | 128035 | 76821 | Moters lytinių organų žalojimo panaikinimo ir galimybių šeimoms sudarymo bendroji programa | 3000000 | 1006320 | Iš viso pagal EKPP programą | 8989735 | 3768336 | EDŽTRP | Antraštinė dalis | Sutarčių suma (eurais) | Sumokėta suma (eurais) | Parama moterų lyderiavimui ir dalyvavimui rinkimuose "Rinkimai, padedantys moterims labiau įsitraukti į viešąjį gyvenimą" | 134071 | 134071 | Kova su nebaudžiamumu ir kankinimo panaikinimas Egipte (daugelio lygių integruotas metodas) | 135457 | 75986 | Socialinių ir ekonominių teisių propagavimo įgaliojimų suteikimo nedidelių gamintojų tinklui programa | 56123 | 28649 | Ekonominių ir socialinių teisių užtikrinimas tapimo suaugusiuoju etape Negalią turintys vaikai ir jaunimas Minijos regione | 72780 | 72136 | Nešališka parlamento ir prezidento rinkimų Egipte stebėjimo platforma | 300000 | 269149 | Teisinės ir teisminės kliūtys ekonominėms ir socialinėms teisėms | 111645 | 106051 | Apsauga rizikos grupės vaikams suteikiant jiems galimybę pasinaudoti savo teisėmis | 111280 | 53002 | Engiamų moterų teisinės apsaugos mechanizmai | 173578 | 156220 | Kalbėk garsiau, Egipte! Moterų balsas | 235046 | 87884 | Suprask teisingai! Profesionalių teisininkų žinių viešosios teisės ir pagrindinių teisių srityje gerinimas | 246239 | 95920 | Daugiakultūrio dialogo skatinimas: pilietinių vertybių ir taikaus sugyvenimo ir bendradarbiavimo galimybių plėtojimas | 213840 | 49045 | Iš viso pagal EDŽTRP | 1790059 | 1128113 | VBP–NS | Antraštinė dalis | Sutarčių suma (eurais) | Sumokėta suma (eurais) | Vandens tiekimo ir sanitarijos priemonės skurstantiems Aukštutinio Egipto gyventojams | 257000 | 167107 | Benamių vaikų ir jaunimo sugrąžinimo į visuomenę paramos tarnybos | 350000 | 87442 | Galimybės benamiams vaikams pasinaudoti savo piliečių teisėmis užtikrinimas | 281237 | 85918 | Pilietinė veikla socialiniuose tinkluose | Iš pradžių planuota suma: 272787 | Panaikinta | Iš viso pagal VBP–NS programą | 1161024 | 340647 | Stabilumo priemonė | Antraštinė dalis | Sutarčių suma (eurais) | Sumokėta suma (eurais) | Parama demokratijos plėtrai Egipte | 1654235 | 846171 | Paramos rinkimų procesams veikla Egipte | 1203431 | 962745 | Iš viso pagal stabilumo priemonę | 2857666 | 1808916 | VIEŠŲJŲ FINANSŲ VALDYMAS IR KOVA SU KORUPCIJA Bendra suma: 25 projektai, kurių sutarčių suma sudarė 17,3 milijono eurų. 3 sektorinės paramos biudžetui programos, kurių sutarčių suma sudarė 304,8 milijono eurų. Šaltinis: Bendroji RELEX informacinė sistema (CRIS), 2012 09 30. EKPP – sektorinė parama biudžetui [1] | | Antraštinė dalis | Skirta suma (eurais) | Sutarčių suma (eurais) | Sumokėta suma (eurais) | Transporto sektoriaus politikos paramos programa | 80000000 | 78947955 | 36543674 | Švietimo sektoriaus politikos paramos programa | 120000000 | 118178898 | 75549034 | Švietimo sektoriaus politikos paramos programa – Papildomas įsipareigojimas | 20000000 | Sveikatos sektoriaus politikos paramos programa II | 110000000 | 107700000 | 20700000 | Iš viso pagal EKPP sektorinę paramą biudžetui 3 SPB programos (plius vienas papildomas įsipareigojimas) | 330000000 | 304826853 | 132792708 | Politikos plėtojimo, decentralizacijos ir gero valdymo skatinimo EKPP programa (skirti 3 milijonai eurų) | Kovai su korupcija ir pinigų plovimu bei turto atgavimo skatinimui Egipte skirtos priemonės – 1 projektas | 2548657 | 487528 | [1] Auditoriai tikrino tik tuos sektorinės paramos biudžetui (SPB) programų aspektus, kurie yra susiję su viešųjų finansų valdymu (VFV) ir kova su korupcija šalies arba sektoriaus lygmeniu. --------------------------------------------------